Sludge metal

Charakteristické znaky

Sludge metal spravidla kombinuje pomalé tempá, tvrdé rytmy a temnú, pesimistickú atmosféru doom metalu s agresivitou, kričanými vokálmi a občasnými rýchlymi tempami hardcore punku. Ako dokladá The New York Times „skrátený názov pre tento druh rocku zakladajúceho sa na raných Black Sabbath a neskoršej tvorbe Black Flag je sludge [mútny], pretože je pomalý a ťažkopádny.“ Mnohé sludge kapely skladajú piesne v pomalom tempe, ktoré obsahujú krátke hardcorové pasáže (napríklad „Depress“ a „My Name Is God“ od Eyehategod). Mike Williams, zakladateľ štýlu sludge a člen Eyehategod, pripomína, že „nálepka sludge očividne súvisí s pomalosťou, špinavosťou, necudnosťou a všeobecnou atmosférou úpadku, ktorú táto hudba prináša“. Napriek tomu, niektoré kapely vo svojej muzike vyzdvihujú rýchle tempá. Strunové nástroje (elektrická gitara a basová gitara) bývajú podladené a silne skreslené, zvyčajne s veľkou mierou spätnej väzby, čím vzniká hutný lež drsný zvuk. K tomu sa ešte pridáva takmer úplná absencia gitarových sól. Bubnovanie býva obyčajne v typickom doommetalovom štýle. Bubeníci môžu použiť hardcorový D-beat či dvojkopákové bubnovanie, či už počas rýchlejších pasáží, alebo aj počas hutných breakdownov (ktoré charakterizujú zvuk sludge metalu). Spev zvyčajne pozostáva s kričania a výkrikov, a texty sú zväčša vo svoje podstate pochmúrne. Utrpenie, drogová závislosť, politika a hnev voči spoločnosti patria medzi bežné námety textov.
Mnohé sludgemetalové kapely z juhu Spojených štátov vnášajú do svojej tvorby vplyvy južanského rocku a blues, aj keď nie všetky sludge kapely zdieľajú tento štýl. Existuje určitá polemika o tom, či sa má týmto pojmom označovať len pôvodný štýl pochádzajúci z New Orleansu a všeobecne z amerického Juhu, alebo či sa má tento pojem vzťahovať na „celkové povedomie v hlavách rovnako zmýšľajúcich scén a jednotlivcov po celom svete, ovplyvnených Black Flag a Black Sabbath“. Takzvané „atmosférické“ sludge kapely si osvojili experimentálnejší prístup a skladajú hudbu s ambientnou atmosférou, redukujúc agresivitu a filozofické texty. Kvôli svojej podobnosti sa sludge a stoner metal často krát prelínajú, avšak sludge metal sa zväčša, na rozdiel od stoner metalu, vyhýba používaniu psychedélie. Sludge metal zdieľa niektoré podobnosti s crust punkom, ako sú politické texty a hutný, „špinavý“ gitarový zvuk.

Predchodcovia

Popri Black Flag a Black Sabbath ovplyvnili priekopníkov štýlu interpreti Mississippi John Hurt, Lynyrd Skynyrd, Greg Ginn, Trouble, Carnivore, Saint Vitus, Gore, Righteous Pigs, Amebix a Swans. Rané sludgemetalové skupiny si taktiež vypožičiavali z industriálnej hudby skupín SPK, Throbbing Gristle, Chrome a Swans. Prvopočiatky sludge metalu možno vystopovať v „slow punku“ kapely Flipper a v albume skupiny Black Flag My War.

Raný sludge

Najväčší vplyv na žáner mala pravdepodobne skupina Melvins, pochádzajúca z amerického štátu Washington. Ich prvé nahrávky, Six Songs (1986) a Gluey Porch Treatments (1987), bývajú považované za prvé sludgové diela. V tom čase kapela tvorila taktiež dôležitú súčasť Washingtonskej grungeovej scény. Oaklandská kapela Neurosis patrila takisto medzi významné rané počiny.
Začiatkom 90. rokov si množstvo kapiel z Louisiany (a najmä z neworleanskej metalovej scény) prisvojili tieto vplyvy a vyvinuli štýl, ktorý mal byť známy ako sludge. Medzi priekopníkov tohto hnutia patrili Eyehategod (založení 1988), Crowbar (založení 1989 ako The Slugs) a Acid Bath (založení 1991). Na východnom pobreží USA si osvojili tento pomalší, novoutvorený prístup osvojili kapely Buzzov*en (založení 1989), 13 (založení 1990) a Grief (založení 1991).
Bývalý spevák Pantery Phil Anselmo tvrdí, že
V tých časoch bolo všetko v undergrounde rýchle, rýchle, rýchle. Vtedy to tak proste chodilo. Ale keď Melvins prišli so svojou prvou nahrávkou, Gluey Porch Treatments, vskutku porušili zaužívané pravidlá, predovšetkým v New Orleans. Ľudia začali oceňovať pomalšiu hru. K tomu všetkému ľudia opäť objavili starý Black Sabbath, a keď ste sa v tom začali vŕtať, dospeli ste k svojim Saint Vitus, svojim Witchfinder General, svojim Pentagram, atď.

Neskorší vývoj

Sludge metal sa následne rozšíril na juhu a západe Spojených štátov.
Jose Carlos Santos poznamenáva, že na rozšírenie scény mal vplyv debutový album britskej skupiny Iron Monkey z roku 1997:
Či už zhodou okolností alebo nie, zdalo sa, že stavidlá sludgu sa otvorili zvyšku sveta, a v poslednom desaťročí existovali v podstate v každej krajine, na ktorú si spomeniete, mini-scény.
K takýmto skupinám patria Japonci Corrupted a súčasné americké skupiny ako Lair of the Minotaur, Old Man Gloom a Kylesa. Okrem toho treba ešte spomenúť americký štát Georgia ako hlavný zdroj nových sludgových kapiel ako sú Mastodon, Baroness, Black Tusk a Kylesa.
V priebehu 90. rokov začali mnohé sludgemetalové skupiny vnášať do svojej hudby prvky post-rocku. Tento nový sound, označovaný ako „post-metal“, bol v prvej polovici 90. rokov nemalou mierou inšpirovaný experimentálnym štýlom skupiny Neurosis, a medzi najdôležitejších interpretov patria kapely ako Isis, Cult of Luna a Pelican.